KOMISIJOS SPRENDIMAS
2008 m. sausio 30 d.
iš dalies keičiantis Sprendimą 93/52/EEB paskelbiant, kad tam tikruose Italijos administraciniuose regionuose nėra oficialiai nustatyta galvijų bruceliozės (B. melitensis), ir Sprendimą 2003/467/EB paskelbiant, kad tam tikruose Italijos administraciniuose regionuose nėra oficialiai nustatyta galvijų tuberkuliozės ir galvijų bruceliozės ir kad tam tikruose Lenkijos administraciniuose regionuose nėra oficialiai nustatyta enzootinės galvijų leukozės
(pranešta dokumentu Nr. C(2008) 324)
(Tekstas svarbus EEE)
(2008/97/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą, A priedo II skyriaus 7 punktą ir D priedo I skyriaus E skirsnį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos A priedo 1 skyriaus II skirsnį,
kadangi:
(1)
1992 m. gruodžio 21 d. Komisijos sprendime 93/52/EEB, nustatančiame, kad tam tikros valstybės narės arba regionai atitinka reikalavimus dėl bruceliozės (B. melitensis), ir toms valstybėms narėms arba regionams suteikiančiame oficialiai bruceliozės neapimtos valstybės narės arba regiono statusą (3), išvardijamos valstybės narės ir regionai, kuriuose pagal Direktyvą 91/68/EEB oficialiai nenustatyta bruceliozės (B. melitensis).
(2)
Italija dėl Lacijaus regiono Latina ir Romos provincijų ir Veneto regiono pateikė Komisijai dokumentus, kuriais įrodoma, jog laikomasi visų Direktyvos 91/68/EEB A priedo 1 skyriaus II skirsnio 1 punkto b papunktyje numatytų sąlygų. Todėl turėtų būti oficialiai pripažinta, kad šiose provincijose ir tame regione bruceliozė (B.melitensis) oficialiai nenustatyta.
(3)
Direktyvoje 64/432/EEB nustatyta, kad gali būti skelbiama, jog valstybėse narėse, jų dalyse arba regionuose tuberkuliozės, bruceliozės ir enzootinės galvijų leukozės oficialiai neaptikta, jeigu galvijų bandos atitinka tam tikras toje direktyvoje nustatytas sąlygas.
(4)
Valstybių narių regionų, kuriuose nebuvo nustatyta galvijų tuberkuliozės, bruceliozės ir enzootinės galvijų leukozės, sąrašai pateikti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (4).
(5)
Italija dėl Pjemonto regiono Verčelio provincijos ir Toskanos regiono Pizos ir Pistojos provincijų pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekiant, kad būtų galima paskelbti, jog tose Italijos provincijose tuberkuliozė galvijų bandose oficialiai nenustatyta.
(6)
Italija dėl Puglia regiono Brindisi provincijos ir Toskanos regiono taip pat pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekiant, kad būtų galima paskelbti, jog toje provincijoje ir tame regione tuberkuliozė galvijų bandose oficialiai nenustatyta.
(7)
Įvertinus Italijos pateiktus dokumentus reikėtų paskelbti, kad minėtose provincijose ir regione galvijų tuberkuliozė, galvijų bruceliozė ir galvijų leukozė oficialiai nenustatytos.
(8)
Lenkija pateikė Komisijai dokumentus, kuriais įrodoma, jog laikomasi atitinkamų Direktyvoje 64/432/EEB numatytų sąlygų, kad tam tikros apskritys gali būti laikomos Lenkijos regionais, kuriuose galvijų enzootinės leukozės oficialiai nenustatyta.
(9)
Todėl, įvertinus Lenkijos pateiktus dokumentus, minėtas Lenkijos apskritis reikėtų pripažinti valstybės narės regionais, kuriuose galvijų enzootinės leukozės oficialiai nenustatyta.
(10)
Todėl reikėtų iš dalies pakeisti Sprendimus 93/52/EEB ir 2003/467/EB.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/52/EEB II priedas iš dalies keičiamas pagal šio sprendimo I priedą.
2 straipsnis
Sprendimo 2003/467/EB I, II ir III priedai iš dalies pakeičiami pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje, 2008 m. sausio 30 d.